open-index/open-wikipedia-markdown huggingface dataset:
פיג

**פיג** היא פלטפורמה מבית קרן התוכנה אפאצ'י ליצירת תוכניות הרצות על האדופ. השפה המשמשת את הפלטפורמה מכונה **פיג לאטין** (באנגלית: Pig Latin. מילולית: לטינית חזירית. כינוי לשפת סתרים באנגלית). פיג יכולה להריץ יישומי האדופ ב-MapReduce, אפאצ'י טז, או אפאצ'י ספארק. פיג מפשיטה את רמת הג'אווה של MapReduce לנוטציות הופכות תכנות ב-MapReduce לרמה עילית, בדומה לזו של SQL עבור מסדי נתונים יחסיים. פיג ניתנת להרחבה באמצעות פונקציות המוגדרות על ידי המשתמש (UDFs) אותן ניתן לכתוב ב-Java, פייתון, JavaScript, Ruby או Groovy והן קוראות באופן ישיר לשפה.

## פיג לעומת SQL
בהשוואה ל-SQL, פיג:
# משתמש בהערכה עצלה (Lazy evaluation)
# משתמש ב-ETL
# מסוגל לאחסן נתונים בכל נקודה במהלך צינור (Pipeline)
# מצהיר על תוכניות ביצוע (execution plan)
# תומך בפיצול הצינור (pipeline split), ובכך מאפשר זרימות לאורך DAG (גרף מכוון ללא לולאות) במקום בצינורות רציפים בלבד

## ראו גם
* אפאצ'י הייב

## קישורים חיצוניים
* 

## הערות שוליים

קטגוריה:קרן התוכנה אפאצ'י
קטגוריה:מחשוב ענן
קטגוריה:האדופ
האגף לחקירת תאונות אוויריות (בריטניה)

ממוזער|שלט המורה לכניסה לבית פארנבורו, המטה המרכזי של האגף לחקירת תאונות אוויריות
**האגף לחקירת תאונות אוויריות** (באנגלית: **The Air Accidents Investigation Branch** או AAIB ראשי תיבות) היא סוכנות חקירות ממשלתית בבריטניה, האחראית לניהול חקירת אסונות תעופה ותאונות אוויריות. האגף מהווה יחידת סמך במשרד התחבורה הבריטי ומטהו שוכן בנמל התעופה של העיר פארנבורו בהמפשיר (מאז 2012 הבניין משכן גם את האגף לחקירת תאונות רכבת).

במסגרת האגף פועלים פקחים בתחומים שונים לרבות פקחי מבצעים, פקחי הנדסה ופקחים בתחום הקלטות טיסה. זהו גוף ממשלתי בכיר לפיקוח בתחום התעופה האזרחית.

האגף עוסק בחקירת תאונות אוויריות בכל תחומי הממלכה המאוחדת, לרבות טריטוריות בריטיות מעבר לים כדוגמת אנגווילה, ברמודה, איי הבתולה הבריטיים, איי קיימן, מונטסראט, איי פוקלנד ואיי טרקס וקייקוס.

## ארגון
האגף מעסיק 49 מומחים.

מהם:
*מפקח ראשי לתאונות אוויריות
*סגן המפקח הראשי לתאונות אוויריות
*6 צוותים של פקחי מכל התחומים, מנוהלים על ידי מפקח עיקרי.

בנוסף, פקחי האגף נושאים תפקידים כדוגמת:
*מפקח מבצעים - עליו להחזיק ברישיון טיס.
*מפקח הנדסה - עליו להיות בעל תואר בהנדסה עם מינימום 5 שנות ניסיון בתחום.
*מפקח מקליט טיסה - עליו להחזיק בתואר באלקטרוניקה או הנדסה.

ישנו גם ראש האדמיניסטרציה שנתמך על ידי שני צוותים, יחידת תמיכת המפקח שמספקת תמיכה אדמיניסטרטיבית למפקחים העיקריים ולצוותיהם ויחידת המידע, שהיא הראשונה להיענות לדיווחי תאונות.

צוות הניהול של האגף מהווה חלק ממחלקת התחבורה ומגויסים על פי הנחיות מנהלת שירות המדינה בבריטניה.

## היסטוריה
חקירת תאונות אוויריות בבריטניה החלה כבר בשנת 1912, כאשר מועדון התעופה המלכותי פרסם דו"ח על התרסקות מטוס הפלנדרס F. 2 באותה שנה, בשדה התעופה ברוקלנדס שבסארי.

בשנת 1915 הוקם האגף לחקירת תאונות (**Accidents Investigation Branch**, בראשי תיבות **AIB**) שפעל בצמוד לחיל האוויר המלכותי והיה כפוף למנהל הכללי לאווירונאוטיקה צבאית של משרד המלחמה הבריטי.

לאחר סיום מלחמת העולם הראשונה, מחלקת התעופה האזרחית הוקמה במסגרת משרד האווירייה והאגף הפך ליחידת סמך בו והוטל עליו לחקור תאונות אוויריות של מטוסים אזרחיים וצבאיים.

לאחר מלחמת העולם השנייה הוקם משרד התחבורה הבריטי בשנת 1946 והאגף הועבר אליו אך המשיך לסייע לחיל האוויר המלכותי בחקירת תאונות אוויריות של כלי טיס צבאיים.

האגף הועבר לאחריות מספר משרדים ממשלתיים, לרבות משרד המסחר והתעשייה, לפני שהועבר בשנת 1983 אל משרד התחבורה ובנובמבר 1987 האגף שינה את שמו לשמו הנוכחי: **האגף לחקירת תאונות אוויריות** ומאז 2002 החל לפעול בכפיפות למחלקת התחבורה.

## קישורים חיצוניים

* 

## הערות שוליים

קטגוריה:ארגוני חקירות תעופה
קטגוריה:הממלכה המאוחדת: תעופה
.ne

**** היא הסיומת הלאומית (ccTLDs – Country Code Top Level Domains) של שמות המתחם (domain name) של אתרי אינטרנט הרשומים בניז'ר. הסיומת, שנפתחה בשנת 1996, היא סיומת פעילה ונפוצה ביותר בעיקר בקרב תושבי ניז'ר.

שם המתחם משמש גם כשם מתחם ממדרגה שנייה כקיצור ל-Net וכך יכולות להיווצר צורות של: .ne.jp ו-.ne.uk וכו'.

ניתן להשתמש בשם המתחם .ne באמצעות קניית השם באופן חופשי או באמצעות תיאום עם משרד התקשורת הניז'רי, "Société Nigérienne des Télécommunications".

## קישורים חיצוניים

* 
* 

## הערות שוליים

קטגוריה:ניז'ר
עבודה זרה בשיתוף

ביהדות, **עבודה זרה בשיתוף** היא מציאות שבה אדם עובד את ה' בשיתוף עם אל אחר או אלילים אחרים, או אדם או נברא והיא כלולה באיסור עבודה זרה, שהוא מהחמורים בתורה. הדוגמה המקראית למציאות זו היא הכותים שהובאו לשומרון מאזור אשור. ישנה מחלוקת הלכתית באחרונים האם מותר לגויים לעבוד עבודה זרה בשיתוף, ובאילו תנאים.

## מקורות הדין
בתלמוד הבבלי מובאים דברי רבי יוחנן שבזכות שאמרו ישראל בחטא העגל "אלה אלוהיך ישראל אשר **העלוך** מארץ מצרים" בלשון רבים, ניצלו מכליה, כי על אף שעבודה זרה בשיתוף עם ה' אסורה לישראל, אין היא חמורה כעבודה רק לאל זר. הגמרא מביאה על כך מחלוקת תנאים, האם עבודה זרה בשיתוף אכן קלה מעבודה זרה ללא שיתוף עם ה', או לא:

## הכותים
בספר מלכים ב' פרק י"ז מסופר שמלך אשור הגלה לאזור השומרון את הכותים ועמים נוספים, אך היות שהם המשיכו לעבוד את אלוהיהם גם בארץ ישראל, ה' שלח עליהם אריות שטרפו בהם. בעקבות זאת פנו הכותים למלך אשור, והוא שלח להם כהן מממלכת ישראל שילמד אותם את "משפט אלוהי הארץ". הכותים לא זנחו את פולחנם לאליליהם בעקבות זאת, אך צרפו אליה גם את חוקי ה', אלוהי הארץ, והאריות חדלו מלפגוע בהם. בלשון המקרא מוגדים מעשיהם כך: .

מספר ראשונים ואחרונים מזכירים מאורע מקראי זה כדוגמה לעבודה זרה בשיתוף שלא נאסרה לגויים.

## מחלוקת האחרונים האם השיתוף מותר לגויים
בעלי התוספות על מסכת  מביאים מספר נימוקים מדוע בימיהם מותר להשביע נוצרי בבית המשפט כדי לגבות ממנו ממון שהנוצרי חייב לו, אף שלכאורה הוא גורם בכך לנוצרי להישבע באלוהיו ויש בזה משום איסור לא ישמע על פיך. אחד הנימוקים הוא שבני נח לא נצטוו על השיתוף:

דברי התוספות הועתקו בראשונים ואחרונים רבים, ובראשם הרמ"א על ה.

נחלקו האחרונים מה כוונת בעלי התוספות: לדעת רוב האחרונים, הכוונה היא שאין לגויים איסור לעבוד את ה' בשיתוף עם פולחן אלילי.

מנגד, לדעת כמה אחרונים כוונת התוספות שאין לגוי איסור להישבע בשם ה' ובשם אל נוסף, אך לעבוד אל נוסף מלבד ה' אסור גם לו.

יש גם דעות שחושבים שכונות בעלי התוספות היא להתיר לנוכרים להשביע בשם ה' ודברים אחרים שהם לא אלוהים (ומילות "דבר אחר" מיוסדים על ה"קדישים" שצטטו התוספות לעיל).

### הגדרת השיתוף המותר
בספר עולת תמיד הגדיר שהשיתוף שהותר לגויים להאמין בו הוא זה שהמאמין בו סובר שה' ברא את השמים והארץ, ונתן ממשלה מסוימת בידי הכוכבים וכדומה המושלים תחתיו, ולכן יש מקום לעבוד גם אותם. אך להאמין שיש שתי רשויות אלוהיות שוות - גם לגויים אסור.

## ראו גם
* ייחוד השם

## קישורים חיצוניים
* הרב משה צוריאל, אם גויים נצטוו על איסור שיתוף, באתר ישיבה
*הרב ד"ר דרור פיקסלר ועו"ד גיל נדל, האם הנוצרים בימינו עובדי עבודה זרה הם?, אתר עורכי דין גולדפרב זליגמן
*הרב יעקב ח' חרל"פ, עבודה זרה בשיתוף אצל בני נח, תחומין יט
*הרב אליעזר מלמד, האיסור לבני נח, באתר פניני הלכה

## הערות שוליים

קטגוריה:עבודת אלילים
קטגוריה:רוחניות ואמונה
ליגת האלופות בכדוריד

ממוזער|לוגו בעבר
**ליגת האלופות בכדוריד** או רשמית ליגת האלופות של פדרציית הכדוריד האירופית (באנגלית: **EHF Champions League**) היא תחרות אירופית בכדוריד גברים בין מועדוני הכדוריד המקצועניים באירופה, המהווה את מפעל החשוב והיוקרתי ביותר בתחום הכדוריד באירופה. שמה הרשמי של התחרות הוא "ליגת האלופות של פדרציית הכדוריד האירופית" והיא נערכת בחסות יצרנית החלונות הדנית VELUX מאז עונת 2010/2011.
## סיכום הזכיות
### גביע האלופות

### ליגת האלופות

## קבוצות ישראליות במפעל
הפועל ראשון לציון השתתפה במפעל פעמיים כשהעפילה בעונת 1997/98 לראשונה לשלב הבתים בליגת האלופות, אותו סיימה במקום השלישי במאזן של שלושה ניצחונות ושלושה הפסדים והודחה . בעונת 1999/2000 היא חזרה להופיע בליגת האלופות והעפילה לשלב רבע הגמר מהמקום השני בבית במאזן של ארבעה ניצחונות ושני הפסדים. ברבע הגמר הצליחה הקבוצה להפתיע את קיל החזקה מגרמניה 26–24, אך במשחק הגומלין בגרמניה הפסידה 22–26 והודחה.

## קישורים חיצוניים

* 

קטגוריה:ליגות כדוריד
אלופות
הרשות לחקירה בטיחותית בתעופה

**הרשות לחקירה בטיחותית בתעופה** במשרד התחבורה והבטיחות בדרכים (עד 2024 - "משרד החוקר הראשי") הוא הגוף הממלכתי הראשי במדינת ישראל האחראי לחקירת תאונות אוויריות ואסונות תעופה ותקריות אוויר. פעילותו מעוגנת בחוק הטיס, תשע"א-2011, והוא מופקד על ניהול חקירות בטיחות של תאונות ותקריות אוויריות ומהווה גוף עצמאי, בלתי תלוי ונטול סמכויות ניהוליות, המשמש כסמכות מקצועית מייעצת לנושא בטיחות הטיסה, בכל סוגי התעופה האזרחית בישראל. החוקר הראשי כפוף מינהלית לשר התחבורה ומתואם עם מנכ"ל משרד התחבורה. משרדו שוכן סמוך לטרמינל 1 בנמל התעופה בן-גוריון. עקב היעדר סמכויות ניהוליות הוא סופג ביקורת רבה על תפקודו.

החוקר הראשי הנוכחי הוא עו"ד גד רגב והוא עוסק בחקירת תאונות אוויריות ותאונות תעופה, מנפיק דו"ח תאונה המתפרסם לציבור ומציג הפקת לקחים להעלאת רמת המקצועיות והבטיחות של עובדי הטיס.

לפניו כיהן בתפקיד עו"ד יצחק (רזצ'יק) רז במשך 17 שנים עד שנת 2019.

בתחילת יולי 2024 אושר בכנסת חוק להקמת רשות לחקירה בטיחותית בתעופה. בהתאם לחוק שאושר, הוקמה רשות חקירה עצמאית בתוך משרד התחבורה, אשר החליפה את משרד החוקר הראשי שהיה עד כה. הרשות החדשה עוסקת בחקירה בטיחותית של אירועי בטיחות חמורים בתעופה - תאונות ותקריות חמורות.

## סמכות
חוק הטיס מפרט את תפקידי החוקר הראשי, סמכויותיו ודרך פעולתו.  קובע, "במילוי תפקידיו יפעל החוקר הראשי בהתאם להוראות נספח 13 לאמנה, ככל שהן ישימות בישראל". החוקר הראשי נושא תפקיד סטטוטורי, ממונה על ידי שר התחבורה והוא מופקד על ביצוע חקירות בטיחותיות בתחום התעופה.

תפקידי החוקר הראשי וסמכויותיו מעוגנים בפרק ז' של חוק הטיס ובתקנות הטיס (חקירת תאונות ותקריות כלי טיס), התשמ"ד-1984.

בהתאם לחקיקה בישראל, שאימצה כללים והמלצות של הארגון הבינלאומי לתעופה אזרחית מוקנות לחוקר הראשי סמכויות שונות, פנים ארציות ובינלאומיות, בכל הנוגע למימוש מטרתה של החקירה הבטיחותית.

## קישורים חיצוניים
* 

## הערות שוליים

קטגוריה:ארגוני חקירות תעופה
קטגוריה:משרד התחבורה והבטיחות בדרכים
קטגוריה:ישראל: תעופה
קטגוריה:תקריות ואסונות תעופה בישראל
To Be Human (שיר של סיה)

"**To Be Human**" (בעברית: "**להיות אנושי/ת**") הוא סינגל שהוקלט על ידי הזמרת האוסטרלית סיה בשיתוף הזמר הבריטי לאברינת'. השיר יצא לאור ב-25 במאי 2017, כסינגל הראשון מתוך הפסקול (Wonder Woman (Original Motion Picture Soundtrack, עבור הסרט וונדר וומן.

השיר הוא היחידי שיצא כסינגל מן הפסקול.

## רקע וכתיבה
את השיר כתבו פלורנס וולש, וריק רוס, והוא הופק על ידי לאברינת' ואולי קראוס. השיר הוא בלדה שמתארת את יחסיה של גל גדות עם חברה כריס פיין בסרט וונדר וומן.

השיר כשמו "להיות אנושי/ת", בא לחזק את עמדתה של גדות [וונדר וומן], ומציג אותה כבת אדם בדיוק כמו החבר שלה.

## מיקומי שיא
השיר הצליח להיכנס לשני מצעדים בלבד, כאשר במצעד הצרפתי הגיע בשיאו למקום ה-117.

## קישורים חיצוניים

## הערות שוליים

קטגוריה:שירי סיה
קטגוריה:שירים באנגלית
קטגוריה:שירים שנכתבו על ידי סיה
קטגוריה:שירים שנכתבו על ידי ריק נואלס
קטגוריה:שירים שהופקו על ידי ריק נואלס
קטגוריה:שירי נושא: אהבה
המוזיאונים לתולדות עיירות הפיתוח

מיזם **המוזיאונים לתולדות עיירות הפיתוח** נועד להקמת מוזיאונים בעיירות הפיתוח השונות, לתיעוד וסיפור תרומתם של המתיישבים הראשונים שם בשנות ה-50 וה-60.

חלוצי עיירות הפיתוח, רובם עולים מארצות צפון אפריקה, הפריחו את השממה והפכו את עשרים ואחת ערי הפיתוח לערים גדולות, מבוססות ומפותחות. לפי התוכנית יוקמו 21 מוזיאונים בערי הפיתוח, מוזיאון בכל עיר, שיזכה לשם "בית־ראשונים" או "בית־מייסדים", כמו אלה שנמצאים ביישובים של ההתיישבות העובדת שאוכלסו ברובם על ידי עולים מאירופה ומאמריקה. בתי המייסדים יוקמו במבנים היסטוריים קיימים שהשתמרו. על ביצוע והקמת הבתים אמונה המועצה לשימור אתרים.

כיום (2021) קיימים שישה מוזיאונים המספרים על תולדות עיירות הפיתוח: המוזיאון לתולדות קריית שמונה, מוזיאון בית שאן, מוזיאון המייסדים במעלות, בית הראשונים (דימונה) (כלול כיום ביד לבנים (דימונה), והכניסה לשניהם דורשת תיאום מראש), מוזיאון ערד ומוזיאון העיר אילת. הראשון מביניהם (מוזיאון קריית שמונה) הוקם בשנת 1989 והשאר הופיעו החל מתחילת המאה העשרים ואחת.

## קישורים חיצוניים
* במסגרת פרויקט לאומי להצגת המעשה הציוני של תושבי עיירות הפיתוח, 23 ביולי 2017
* 

## הערות שוליים

קטגוריה:מוזיאונים לתולדות היהודים בארץ ישראל
קטגוריה:קריית שמונה: מבנים
קטגוריה:ערד: מבנים
קטגוריה:דימונה: מבנים
קטגוריה:אילת: מבנים
קטגוריה:מוזיאונים במחוז צפון
יחסי ספרד–סרביה

**יחסי ספרד–סרביה** הם יחסי החוץ הדו צדדיים, השיתופיים, הפוליטיים והמדיניים בין סרביה לבין ספרד.

## סקירה כללית
ספרד וממלכת סרביה כוננו יחסים דיפלומטיים ב-14 באוקטובר 1916. לאחר תום מלחמת העולם הראשונה שולבה סרביה בממלכת יוגוסלביה. לאחר מלחמת האזרחים בספרד וסיום מלחמת העולם השנייה, היחסים נותקו. יוגוסלביה, תחת ממשלתו של יוסיפ ברוז טיטו, לא הכירה בממשלת ספרד של פרנסיסקו פרנקו ושמרה על יחסים דיפלומטיים משנת 1939 עם ממשלת הרפובליקנים הספרדית בגולה, שהתקיימה עד 1977.

במהלך המלחמה הקרה, ממשלת ספרד של פרנקו טיפחה יריבות ספורטיבית עם המדינות הסוציאליסטיות, בעיקר ברית המועצות. למרות העובדה שיוגוסלביה וספרד לא הכירו בקיומן הדדי, הן נאלצו להתמודד זו עם זו בשלב זה בתחרויות ספורט רבות. היריבות הספורטיבית עם יוגוסלביה, הבלתי פורמלית בתקופת הדיקטטורה של פרנקו, הפכה לרשמית והמשיכה לאחר מותו של פרנקו.

בשנת 1991, במהלך פירוק יוגוסלביה, הציע שר החוץ הספרדי פרנסיסקו פרננדז אורדונז למועצה לענייני חוץ של הקהילה הכלכלית האירופית ליזום תהליך מהיר של הכרה והרחבה עם יוגוסלביה כדרך היחידה להימנע מה התפרקות המדינה. ספרד העדיפה להיתפס כשחקן הנייטרלי באזור במהלך הסכסוך, אך מדיניות החוץ שלה אהדה בדרך כלל את סרביה, שנתפסה כמדינת הליבה של המדינה היוגוסלבית הרב-לאומית והמגוונת לשעבר.

תחת הנהגתו של חוסה מריה אסנאר, במהלך המלחמה בקוסובו, ספרד השתתפה בהפצצות של יוגוסלביה כחברת נאט"ו ובכוח שמירת השלום של האו"ם שנקרא KFOR. במקביל, כל המפלגות הפוליטיות הספרדיות בפרלמנט, למעט השמאל הרדיקלי שהיו 23 מתוך 350 מושבים, הצביעו בעד השתתפות ספרד בפלישת נאט"ו. חאבייר סולנה היה מזכ"ל נאט"ו בזמן ההתערבות. עם זאת, 38% מאזרחי ספרד תמכו בהשתתפותה של ספרד ו-42% מהם התנגדו לה. בשנת 2008, הכריזה קוסובו באופן עצמאי על עצמאותה, והקימה את הרפובליקה של קוסובו, מה שהוביל לנסיגת הכוחות הספרדיים מ-KFOR. העיתונות והמומחים מתחו ביקורת על הנסיגה, אך 70% מאזרחי ספרד ראו את הנסיגה מקוסובו כצעד חיובי. שבועיים לאחר שהודיעה על פרישת KFOR הודיעה ממשלת ספרד על החלטתה להסיג את תשעת השוטרים הספרדים שהיו חלק ממשימת EULEX.

ב-11 בינואר 2009, שר החוץ של ספרד, מיגל אנחל מורטינוס, דחק בממשלת הולנד לבטל את חסימת הסכם הייצוב וההתאחדות של סרביה עם האיחוד האירופי, שבאותה עת כבר נחתם, אך בקשתו נחסמה על ידי הולנד. בעקבות המלצת המועצה ב-28 בפברואר 2012, קיבלה סרביה מעמד של מועמדת מלאה ב-1 במרץ. ב-28 ביוני 2013 אישרה המועצה האירופית את מסקנותיה והמלצותיה של מועצת השרים לפתיחת משא ומתן על הצטרפות עם סרביה. ספרד תומכת בתוקף במשא ומתן על הצטרפות של סרביה. במהלך הכרזת העצמאות של קטלוניה בשנת 2017, הביעה סרביה פעמים רבות תמיכה חזקה בשלמותה הטריטוריאלית של ספרד ובפעולות ממשלת ספרד.

ספרד היא המדינה היחידה במערב אירופה שאינה מכירה בקוסובו, שכן בספרד יש מחלוקות דומות עם התנועה העצמאית הקטלאנית בקטלוניה, ועם הממלכה המאוחדת על גיברלטר.

## נציגויות דיפלומטיות
* סרביה מחזיקה בספרד שגרירות במדריד.
* ספרד מחזיקה בסרביה שגרירות בבלגרד.

## קישורים חיצוניים

* משרד החוץ הסרבי על היחסים עם ספרד 

קטגוריה:ערכים ללא קטגוריות פיזיות - יחסי חוץ
לייק צ'ארלס

**לייק צ'ארלס** (אנגלית: **Lake Charles**) היא מושב המחוז של מחוז קאלקאסיו, לואיזיאנה, ארצות הברית. זוהי העיר החמישית בגודלה במדינה, והיא ממוקמת על אגם צ'ארלס, אגם פריין ונהר קאלקאסיו. העיר נוסדה בשנת 1861, והיא המרכז התעשייתי, התרבותי והאקדמי של דרום-מערב המדינה.

## גאוגרפיה
לפי מפקד האוכלוסין משנת 2010, האוכלוסייה בעיר הייתה 71,993. זוהי העיר המרכזית של מטרופולין לייק צ'ארלס, שאוכלוסייתו כוללת 202,040 בני אדם.

העיר נחשבת למרכז זיקוק, הימורים, תיירות וחינוך. בעיר אוניברסיטת המדינה מקניס וכן הקולג' הקהילתי הטכנולוגי סוולה.

העיר נוסדה באופן רשמי ב-7 במרץ 1861 בשם "צ'ארלסטון". אולם, שש שנים לאחר מכן התעוררו חילוקי דעות בנוגע לשם. ב-16 במרץ 1867 הוחלף שם העיר לשמה הנוכחי. בשנת 1910 שרפה הידועה גם בשם "השרפה הגדולה של 1910" זרעה הרס בחלקים נרחבים של העיר.

למרות השרפה, העיר נבנתה מחדש והמשיכה להתרחב במהלך המאה ה-20. בניית מלון צ'ארלסטון הסתיימה ב-1929, במהלך כהונתו של ראש העיר הנרי ג'יי גירי. במהלך מלחמת העולם השנייה ולאחריה חוותה העיר צמיחה תעשייתית עם הופעת תעשיות הזיקוק בעיר. העיר גדלה לשיא של כ-75,000 תושבים בתחילת שנות ה-80 של המאה ה-20. אולם המיתון הכלכלי המקומי גרם להתמעטותה היחסית של העיר.

## אקלים
זו העיר הלחה ביותר ב-48 המדינות הדרומיות של ארצות הברית (contiguous United States), לצד פורט ארתור ואסטוריה. הלחות הממוצעת בעיר היא 90% בשעות הבוקר ו-72% אחר הצהריים.

## ערים תאומות
* 

## קישורים חיצוניים

* 
* 

קטגוריה:לואיזיאנה: ערים
קטגוריה:יישובים שהוקמו ב-1861
פבלו שרייבר

**פבלו טיל שרייבר** (באנגלית: **Pablo Tell Schreiber**; נולד ב-26 באפריל 1978) הוא שחקן קולנוע וטלוויזיה קנדי-אמריקאי. מוכר בשל גילום הדמות ניק סובוטקה בסדרה הדרמה "הסמויה" ברשת HBO, ועל גילום התפקיד ג'ורג' מנדז בסדרה הקומית "כתום זה השחור החדש" בנטפליקס. הוא היה מועמד לפרס טוני עבור הופעתו במחזה "להתעורר ולשיר!" בברודוויי.

## ילדותו ונעוריו
שרייבר נולד בקומונה היפית בעיירת יאמיר בקולומביה הבריטית שבקנדה, להורים נוצרים ממוצא גרמני, בריטי, צרפתי, הולנדי, וסקנדינבי. כאשר הוא היה בן שישה חודשים, עבר עם משפחתו לווינלו, עיירה אשר לא רחוקה מיאמיר. אביו האמריקאי, טיל קרול שרייבר, היה שחקן, וכך גם אחיו-למחצה ממנו, השחקן ליב שרייבר (שנולד לאשתו הראשונה של אביהם). אימו הקנדית, לוריין ריאבלי, היא קנדית העוסקת בפסיכותרפיה. שרייבר קרוי על שם המשורר הצ'יליאני פבלו נרודה (אבא שלו היה בקיא בעניין הספרות). הוריו נפרדו כשהיה בן 12 ושרייבר עבר לסיאטל, וושינגטון, ארצות הברית עם אביו. אחרי התיכון, שרייבר נרשם לאוניברסיטת סן פרנסיסקו, שם הוא קיווה לזכות במקום בקבוצת הכדורסל. מאוחר יותר הוא הועבר לאוניברסיטת קרנגי מלון הממוקמת בפיטסבורג, פנסילבניה, וסיים את לימודיו בשנת 2000 עם תואר ראשון בתיאטרון.

## קריירה
הוא הופיע בסרטים: "השליח ממנצ'וריה", "שליטי דוגטאון" ו"שמחתודהעודבבקשה" הוא גם שיחק בתפקיד חוזר בסדרת הדרמה "חוק וסדר: מדור מיוחד" בתפקיד של אנס וסאדיסט, והופיע בסדרה "כיבוי אורות" ברשת FX.

בשנת 2011, כיכב שרייבר במחזה של אוף ברודוויי "מגרש משחקים מבעית" בתיאטרון הבמה השנייה. הוא הופיע בעונה השביעית של סדרת הדרמה "העשב של השכן" בדמותו של דימיטרי, ספק הסמים של ננסי.

אתר BuddyTV דירגו אותו ברשימת "הגברים הסקסיים בטלוויזיה לשנת 2011" במקום ה-77.

באוקטובר 2012, שרייבר קיבל את התפקיד החוזר של ג'ורג' "Pornstache" מנדז בסדרת הדרמה המקורית של נטפליקס "כתום זה השחור החדש". ב-26 בפברואר 2013, החל לגלם את דמותו של וירג'יל בסדרת הדרמה "איירונסייד" ברשת NBC, הסדרה מהווה אתחול מחדש לסדרה באותו השם משנת 1967.

על תפקידו ב"כתום זה השחור החדש" שרייבר זכה בפרס "אנחנו אוהבים לשנוא אותך" (We Love To Hate You) לשנת 2014 בפרסי צעירי הוליווד.

בשנת 2016, הוא שיחק בתפקיד ראשי של כריס "טנטו" פארונטו חבר צוות לשעבר ביחידת הריינג'רס של צבא ארצות הברית בסרט המלחמה "13 שעות: החיילים הסודיים של בנגאזי". את הסרט ביים והפיק מייקל ביי, והוא מבוסס על הספר "13 שעות" של מיטשל זאקוף, משנת 2014. שרייבר בריאיון עם "Comicbook" הביע עניין בגילום וולברין בסרט "X-Men" עם יו ג'קמן שכבר עזב את התפקיד. בשנת 2017 חזר לשחק למספר פרקים בעונה החמישית של "כתום זה השחור החדש" את דמותו של ג'ורג' מנדז.

## חיים אישיים
שרייבר נישא למורת יוגה ג'סיקה מורטי ב-2007. הם התרגשו ב-2014. לזוג שני ילדים - טימוטי ודנטה

## פילמוגרפיה
### קולנוע

### טלוויזיה

### קישורים חיצוניים

* 
* "מחוספס-and-נפילה שחקן מתכונן לעוד בדרישה תפקיד" *טיים אאוט ניו יורק*

## הערות שוליים

קטגוריה:שחקני קולנוע וטלוויזיה אמריקאים
קטגוריה:אישים זוכי פרס דרמה דסק
קטגוריה:בוגרי אוניברסיטת קרנגי מלון
קטגוריה:מהגרים מקנדה לארצות הברית
קטגוריה:קנדים ממוצא אמריקאי
קטגוריה:אמריקאים ממוצא קנדי
קטגוריה:אמריקאים שנולדו ב-1978
Free Me

**Free Me** (בעברית: **שחרר אותי**) הוא סינגל שהוקלט על ידי הזמרת האוסטרלית סיה. הסינגל יצא לאור ב-9 ביוני 2017, כסינגל שלא מתוך אלבום, תחת חסותה של חברת התקליטים מאנקי פאזל רקורדס.

השיר נכשל במצעדים כאשר הצליח להיכנס לשני מצעדים בלבד. עטיפת הסינגל מציגה אישה בוכה, כדי לסמל את שמו של השיר, "שחרר אותי".

## וידאו קליפ
הווידאו קליפ הנלווה, שצולם על ידי בלייק מרטין, יצא לאור יממה לפני שהוכרז השיר כסינגל רשמי של סיה. בקליפ ניתן לראות לכל אורכו שני רקדנים לבושים בפאה המזוהה עם סיה.

את הקליפ העדיפה סיה שלא להעלות לערוץ ה-Vevo שלה, ובמקום זאת העלתה אותו לערוץ היוטיוב השני שלה, הנקרא "Sia".

מונה הצפיות של הווידאו קליפ, נכון לספטמבר 2017, עומד על למעלה מ-3 מיליון צפיות.

## מיקומי שיא
בשיאו הצליח השיר להיכנס לשני מצעדים בלבד, כאשר במצעד הניו זילנדי הצליח להגיע בשיאו למקום ה-7.

## קישורים חיצוניים

## הערות שוליים

קטגוריה:שירי סיה
קטגוריה:שירים באנגלית
קטגוריה:שירים שנכתבו על ידי סיה
קטגוריה:שירי צדקה
קטגוריה:שירים על איידס
אדל בספלוב

**אדל עבד-בספלוב** (נולדה ב-27 ביוני 1993) היא ידוענית, ומעצבת תכשיטים ישראלית.

## ביוגרפיה
בספלוב נולדה בבת ים, להורים שעלו מקייב שבאוקראינה והכירו ונישאו בישראל. הוריה התגרשו כשהיא ואחיה-התאום היו בני חודשיים. אביה, מארק בספלוב, הוא איש עסקים אוליגרך המתגורר במוסקבה, נשוי בשנית, ומקשר זה יש לה אח-למחצה צעיר. לה עוד אחות-למחצה גדולה מנישואיה הקודמים של אמה. היא נקראת על שם סבתא רבתא שלה, אדלינה שהייתה רבנית באומן. אדל ציינה שהיא ממוצא יהודי-רוסי.

בגיל שנתיים עברו היא ואחיה התאום לרמת גן ומאז גידלה אותם סבתם. בגיל חמש עברו להתגורר בתל אביב. בצעירותה, התאמנה בהתעמלות אמנותית. למדה בבית הספר היסודי אהבת ציון, לאחר מכן בגימנסיה הרצליה, וסיימה את לימודיה בתיכון אנקורי שבתל אביב.

בגיל 19 התגייסה לצה"ל ושירתה שנתיים בחיל האוויר, בקריה ובשדה דב.

ב-2011 התפרסמה כאשר השתתפה בעונה השנייה של תוכנית המציאות "המירוץ למיליון" בערוץ 2 של רשת. היא הגיעה למקום הרביעי, יחד עם בן זוגה באותה עת, טום קשתי. לאחר השתתפותה בתוכנית, החלה להצטלם כפרזנטורית לקמפיינים, ובהם חברת האופנה הישראלית "Twentysix". בספלוב הופיעה על השערים של כתבי העת הישראליים "לאשה", "בלייזר", "זמנים מודרניים", "את" ו"פנאי פלוס".

ב-2015 השתתפה בתוכנית הדוקו-ריאליטי "איט גירלז" בערוץ HOT בידור ישראלי. וזכתה בתואר "האיט גירל האהובה ביותר".

ב-2016 השתתפה בעונה השנייה של התוכנית הדוקו-ראליטי "היחידה" בערוץ HOT3.

ב-2017 הצטרפה כמגישת פינה יומית בערוץ הילדים בתוכנית האירוח "הכל טום" בהנחיית טום באום, והגיעה למקום השני בטקס נבחרי הילדים 2017 בקטגוריית "כוכב/ת הרשת של השנה".

בספלוב ניהלה ולוג בערוץ היוטיוב שלה שעסק בטיפוח, אופנה ולייף סטייל.

משמשת כפרזנטורית-שותפה באתר האופנה "לוק לייק", ובאתר למכירת תכשיטים "מיי אנאבל".

ב-2017 השתתפה כפאנליסטית בתוכנית "ח"י ברשת" בערוץ 20, בהנחיית אלירז שדה. מאז שלהי שנת 2017 ועד הירידה מהאוויר, הגישה פינת אופנה קבועה בתוכנית "הערב" ברשת 13.

ב-2018 נכנסה בספלוב לתוכנית המציאות "האח הגדול" ברשת 13, במסגרת העונה התשיעית, בתחילה כדיירת זמנית ולאחר בחירת הקהל כדיירת קבועה, אך הודחה שבוע לפני הגמר.

ב-2021 התמודדה בעונה השלישית של תוכנית המציאות "זוג מנצח VIP" ברשת 13, יחד עם בעלה, שם אף זכו מקום ראשון ובתואר זוג מנצח.

בדצמבר 2024 פתחה את המבורגריית "אסתר המלכה" בתל אביב, יחד עם בעלה המסעדן.

### חיים אישיים
בשנים 2008–2011 הייתה במערכת יחסים עם טום קשתי, עמו השתתפה כצמד בתוכנית "המירוץ למיליון". בדצמבר 2018 נישאה למסעדן הישראלי מצליח (מאץ') עבד (אחיו הבכור של הכדורגלן תאי עבד), השניים הורים לבת ובן ומתגוררים בהרצליה.

בינואר 2022 חויבה חברת שידורי קשת לפצות את בספלוב ב-10,000 ש"ח (ועוד 8,500 ש"ח הוצאות משפט ושכר טרחת עורך דין), לאחר שנפסק שאתר מאקו מבית קשת, פגע בפרטיותה של בספלוב כאשר פרסם את דבר הריונה בניגוד לרצונה.

בפברואר 2023 חלתה בסרטן בלוטת התריס ועברה ניתוח להסרת גידול.

## קישורים חיצוניים

* 

* 
* 
* 
* 
* 
* 
* 

## הערות שוליים

קטגוריה:בוגרי תיכון אנקורי תל אביב
קטגוריה:בוגרות תיכון אנקורי תל אביב
קטגוריה:מתחרי המירוץ למיליון (ישראל)
קטגוריה:מתחרות המירוץ למיליון (ישראל)
קטגוריה:משתתפי היחידה (תוכנית טלוויזיה ישראלית)
קטגוריה:תאומים ישראלים
קטגוריה:מנחות ערוץ הילדים
קטגוריה:מתחרי האח הגדול (ישראל)
קטגוריה:דוגמניות ישראליות
קטגוריה:מתחרי זוג מנצח VIP
קטגוריה:זוכים בתוכניות מציאות ישראליות
קטגוריה:פרזנטוריות ישראליות
קטגוריה:מעצבי תכשיטים
קטגוריה:ישראליות שנולדו ב-1993
קטגוריה:ישראלים שנולדו ב-1993
לינקולן C

**לינקולן C** (באנגלית: **Lincoln C**) היא מכונית קונספט, בתצורה של רכב משפחתי קומפקטי, 5 דלתות, (הצ'בק) אשר הוצגה על ידי חטיבת "לינקולן" בחברת פורד בשנת 2009.

דגם ה-"לינקולן C" הוצג לראשונה בתצוגת המכוניות הבינלאומית של צפון אמריקה שנערכה בדטרויט בשנת 2009. 

דגם ה-"לינקולן C" התבסס על פלטפורמת (Ford Global C platform) דגם "פורד פוקוס" ו-וולוו דגמי וולוו C30  ו-"וולוו S40".

## תמונות

קובץ:Lincoln C NAIAS.jpg | לינקולן C
קובץ:Lincoln Concept C (4375284640).jpg| לינקולן C
קובץ:Lincoln-concept-Suicide-Doors.jpg | לינקולן C
קובץ:Lincoln Concept C (4374532909).jpg | לינקולן C


## לקריאה נוספת
* לינקולן C קונספט  ( Lincoln C Concept: European Size American Luxury )
*  לינקולן C ( 
^ "Lincoln Plans 7 New Models, Including First-Ever C-Segment Vehicle". Motorauthority.com. 2010-06-02. Retrieved 2012-01-01
)

## קישורים חיצוניים

* לינקולן C (4:09 דקות), יו-טיוב

## הערות שוליים

קטגוריה:מכוניות קונספט
קטגוריה:מכוניות משפחתיות
C
אל-ד'יביין פריור

**אַל-דִ'יבֵּיין פְּרִיוֹר**, נקרא גם **η בדרקון** וכן **גליזה 624.1**, הוא הכוכב השני בבהירותו בקבוצת הכוכבים דרקון (אחרי אלטנין) עם בהירות נראית מדרגה 2.74. שמו של הכוכב הוא ערבוב של ערבית ולטינית. כוכב זה והכוכב הסמוך, ζ בדרקון, נקראים ביחד בערבית **الضبعـَانِ** ("אַל-דְ'בֵּיין", זוג הצבועים), וכדי להבחין ביניהם נוספו המילים בלטינית **Prior** - (פְּרִיוֹר, קדמי) לכוכב זה ו-**Posterior**, ("פּוֹסְטֶרְיוֹר", אחורי) לכוכב האחר.

## תכונות
אל-ד'יביין פריור הוא ענק צהוב  מסוג ספקטרלי G8 III, מסתו מעט יותר מ-2.5 מסות שמש ורדיוסו כ-11 רדיוסי שמש. טמפרטורת פניו כ-5,050 קלווין והוא מאיר בעוצמה של פי 50 מעוצמת ההארה של השמש באור נראה, אך טמפרטורת פניו נמוכה מזו של השמש כך שחלק יותר משמעותי מקרינתו היא בתחום התת-אדום ועוצמת הארתו הכוללת היא בערך פי 60 מעוצמת ההארה של השמש. נראה שבהירותו משתנה במספר מאיות של דרגת בהירות והוא מסווג כחשוד ככוכב משתנה. אל-ד'יביין פריור נמצא במרחק של כ-90 שנות אור ממערכת השמש ובשל קרבתו היחסית הוא נכלל בקטלוג גליזה לכוכבים קרובים.

### אל-ד'יביין פריור B
במרחק זוויתי של כ-5 שניות קשת מאל-ד'יביין פריור נמצא כוכב עמום המסומן **אל-ד'יביין פריור B**. זהו כוכב הסדרה הראשית כתום מסוג ספקטרלי K1 V, עם בהירות מדרגה 8.8. בני הזוג מקיפים זה את זה במרחק של כ-140 יחידות אסטרונומיות בזמן הקפה של לפחות 1,000 שנים.

## קישורים חיצוניים
* אל-ד'יביין פריור באתר של ג'ים קלר

## הערות שוליים

קטגוריה:כוכבים כפולים
קטגוריה:ענקים מסוג G
קטגוריה:כוכבי הסדרה הראשית מסוג K
קטגוריה:קטלוג גליזה
קטגוריה:קבוצת הכוכבים דרקון
דניאיל דובוב

**דניאיל דימיטרייביץ' דובוב** (ברוסית: **Даниил Дмитриевич Дубов**; נולד ב-18 באפריל 1996 במוסקבה) הוא שחמטאי יהודי-רוסי בדרגת רב-אמן משנת 2011 (בגיל 14 שנים ו-11 חודשים). אלוף העולם בשחמט מהיר לשנת 2018.

נכון לספטמבר 2025, דובוב מדורג מקום השני ברוסיה וה-39 בעולם לפי מד כושר.

## קבלת דרגות בין-לאומיות
* 2008 – אמן פיד"ה
* 2010 – אמן בין-לאומי
* 2011 – רב-אמן

## הישגים בולטים
* 2006 – סיים במקום השלישי באליפות אירופה בשחמט לנוער עד גיל 10.
* 2008 – סיים במקום השני באליפות אירופה לנוער עד גיל 12.
* 2011 – זכה באליפות מוסקבה בשחמט מהיר
* 2013 – בגיל 17, בגביע העולם הוא העפיל לסיבוב השלישי
* 2017 – בגביע העולם העפיל לשמינית הגמר והודח על ידי לבון ארוניאן
* 2018 – בגיל 22, זכה באליפות העולם בשחמט מהיר.

## מבחר תחרויות בהן השתתף
* אליפות האמנים של קטר בשחמט 2015
* גביע העולם בשחמט: 2017, 2019, 2021
* תחרות העל טאטא סטיל: 2020, 2022, 2024
* התחרות השווייצרית הגדולה של פיד"ה 2025

## קישורים חיצוניים

## הערות שוליים

קטגוריה:שחמטאים יהודים רוסים
קטגוריה:רבי-אמנים רוסים
קטגוריה:רבי-אמנים יהודים
קטגוריה:אלופי עולם בשחמט מהיר
קטגוריה:רוסים שנולדו ב-1996
אלקה זומר

**אלקה זומר** (בגרמנית: **Elke Sommer**, הברונית אלקה פון שלץ **Elke Baronesse von Schletz**; נולדה ב-5 בנובמבר 1940) היא שחקנית גרמנייה, זוכת פרס גלובוס הזהב.

## ביוגרפיה
זומר נולדה בשם אלקה פון שלץ בברלין בנובמבר 1940. במהלך מלחמת העולם השנייה ברחה משפחתה לכפר על יד ארלנגן. לאחר סיום התיכון נסעה לאנגליה ועבדה שם כאו-פר.

במהלך חופשה באיטליה התגלתה על ידי הבמאי האיטלקי ויטוריו דה סיקה, והחל מ-1958 החלה להופיע בסרטים איטלקיים. במהלך תקופה זו שינתה את שמה לזומר, כדי להקל על ההגייה על ידי קהל לא-גרמני. בשנות ה-60 עברה להוליווד והחלה לעבוד בסרטים. במהרה החלה להיחשב כסמל מין. באותה תקופה תמונות שלה היו פופולריות מאוד, וגם פורסמו במגזין "פלייבוי".

זומר הייתה משחקניות הקולנוע המובילות בשנות השישים. היו לה תשעים ותשע הופעות בקולנוע ובטלוויזיה מ-1959 ועד 2005, ובהן בסרטים "אמנות האהבה", לצד דיק ואן דייק, "מלכודת הכסף", לצד ריטה הייוורת', ו"האוסקר", לצד סטיבן בויד.

ב-1964 זכתה בפרס גלובוס הזהב על תפקידה בסרט "הפרס". נודעה גם בכך ששרה במספר פרקים בתוכנית "המופע של דין מרטין".

ב-1967 הופיעה בתפקיד קצר בסרט הפרודיה על ג'יימס בונד "קזינו רויאל".

בשנות השבעים שיחקה בסרט "זפלין" לצד מייקל יורק (1971), ובאחד מהעיבודים הקולנועיים של ספרה של אגתה כריסטי "עשרה כושים קטנים" (1974).

ב-1981 לקחה חלק בהנחיה ובפרשנות של טקס בחירת מיס תבל. בשנות השמונים גם הנחתה את התוכנית "העולם המרגש של מהירות ויופי".

ב-1986 גילמה את סופיה שרלוטה מהנובר במיני-סדרה של NBC "פיוטר הגדול". באותה שנה שיחקה בסרט "אנסטסיה: המסתורין של אנה" העוסק בסיפור ההתחזות לאנסטסיה ניקולאייבנה, הנסיכה הגדולה של רוסיה לצד איימי אירווינג. בשנות התשעים התמקדה יותר בציור וזנחה את קריירת המשחק.

בשנת 2000 לקחה חלק בדיבוב הגרמני של הסרט "הקיסר נפל על הראש".

זומר נישאה פעמיים במהלך חייה. דוברת שבע שפות.

## פרסים והוקרה
בין הפרסים שזכתה בהם במהלך השנים:
* פרס גלובוס הזהב לשחקנית החדשה של השנה (עבור תפקידה בסרט "הפרס")
* פרס זרי הדפנה ( (פרס הוליוודי שניתן בין השנים 1957–1971) – זומר הופיעה ברשימה ארבע פעמים בשנים 1964–1967
* פרס במבי  (פרס אירופאי להצטיינות בסרטים ובתקשורת בינלאומית) – זכייה כפולה, ב-1967 וב-1968

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:שחקניות קולנוע וטלוויזיה גרמניות
קטגוריה:זוכי פרס גלובוס הזהב: קולנוע: כוכבת השנה
קטגוריה:מדבבות גרמניות
קטגוריה:גרמניות שנולדו ב-1940
קטגוריה:גרמנים שנולדו ב-1940
ולדימיר פדוסייב (שחמטאי)

**ולדימיר ואסילייביץ פדוסייב** (ברוסית: **Владимир Васильевич Федосеев**; נולד ב-16 בפברואר 1995) הוא שחמטאי רוסי-סלובני בדרגת רב-אמן. ב-2017 זכה בטורניר אירופלוט הפתוח.

בשנת 2023 עבר לייצג את סלובניה ונכון לספטמבר 2025, מדורג במקום הראשון בסלובניה וה-21 בעולם.

## הישגים בולטים

ב-2011, פדוסייב זכה במדליית כסף באליפות העולם לנוער בשחמט (עד גיל 18). ב-2014, הוא זכה במדליית ארד באליפות העולם לנוער בשחמט ובמדליית ארד באליפות אירופה בשחמט ליחידים. בעקבות ביצועיו באליפות אירופה הוא העפיל לגביע העולם בשחמט 2015 בו הוא הודח בסיבוב השני. בגביע העולם בשחמט 2017 הוא העפיל לרבע הגמר, בו הוא הודח על ידי וסלי סו.

בשנת 2017 באליפות העולם בשח מהיר פדוסייב סיים במקום השני. בגביע העולם בשחמט בשנת 2017 הוא הודח ברבע הגמר.

בגביע העולם בשחמט 2021 סיים במקום הרביעי.

## קבלת דרגות בינלאומיות
* 2008 - אמן פיד"ה
* 2010 - אמן בין-לאומי
* 2011 - רב-אמן

## מבחר תחרויות בהן השתתף
* אליפות האמנים של קטר בשחמט 2015
* גביע העולם בשחמט: 2017, 2021
* תחרות העל טאטא סטיל: 2019, 2025

## קישורים חיצוניים

## הערות שוליים

קטגוריה:רבי-אמנים רוסים
קטגוריה:רוסים שנולדו ב-1995
הטיסה (סרט, 2016)

**הטיסה** (ברוסית: **Экипаж**) הוא סרט אסונות תעופה רוסי שובר קופות משנת 2016, בבימויו של ניקולאי לבדב ובכיכובם של דנילה קוזלובסקי, ולדימיר משקוב ואגנה גרודיטה. הסרט עלה לאקרנים בבכורה מסחרית ב-21 באפריל 2016.

זהו הסרט השני ברוסיה שצולם במצלמות IMAX, לאחר "סטלינגרד" ובדומה לו הפך לסרט שובר קופות ברוסיה משהרוויח למעלה ממיליארד רובלים.

רבים טענו שהסרט מהווה אתחול או רימייק לסרט סובייטי בעל אותו שם  משנת 1979, אך המפיקים טענו בתוקף שהסרט לא מהווה אתחול, או רימייק.

## הפקה
### צילומים
צילומי הסרט החלו ב-18 בספטמבר 2015 ונעשו בהשראת סרט סובייטי באותו שם שבוים על ידי אלכסנדר מיטא , שתמך בהפקת הסרט.

הסרט תוקצב בתמיכת קרן הקולנוע הרוסי וצולם במצלמות IMAX.

הצילומים הושלמו ב-10 בפברואר 2015, כשהצילומים נערכו במוסקבה, במחוז מוסקבה ובחצי האי קרים. בחצי האי צולמו הסצנות הנוגעות לאזור האיים האלאוטיים שבו התרסק, המטוס.

לדברי המפיק לאוניד ורשצ'אגין הסרט אינו מהווה רימייק לסרט הסובייטי: "רכשנו ממוספילם את השם, אך זהו לא רימייק, העלילה אצלנו אחרת והדמויות אחרות".

## הכנסות
הסרט הרוויח בסך הכל מיליארד רובלים ברוסיה והיה לסרט הרוסי המכניס ביותר לשנת 2016.

הסרט שוחרר לאקרנים גם ברפובליקה העממית של סין ב-16 באוגוסט אותה שנה והרוויח 30.8 מיליון יואן סיני.

## קישורים חיצוניים
* 

* הסרט באתר אולפני T3 

## הערות שוליים

קטגוריה:סרטים ברוסית
קטגוריה:סרטי 2016
קטגוריה:סרטי אסונות
קטגוריה:סרטי דרמה רוסיים
קטגוריה:סרטי IMAX
קטגוריה:סרטי מתח רוסיים
קטגוריה:סרטי תלת-ממד
ט
קטגוריה:סרטי תעופה רוסיים
קטגוריה:סרטי VGTRK
סיסל שירשבה

**סיסל שירשבה** (בנורווגית: **Sissel Kyrkjebø**; נולדה ב-24 ביוני 1969) היא זמרת אופרה נורווגית.

## ביוגרפיה
שירשבה נולדה וגדלה בברגן. בגיל עשר זכתה לראשונה בתחרות כישרונות מקומית. היא הצהירה שהזמרות קייט בוש וברברה סטרייסנד היו השראה עבורה.

ב-1980 הופיעה בתוכנית מוזיקה בארצה ביחד עם מקהלת ילדים. ב-1986 הוציאה את אלבומה הראשון, שנמכר ביותר מ-500,000 עותקים. באותה שנה שרה במופע הביניים של האירוויזיון, ובשנת 1987 הוצע לה לייצג את נורווגיה בתחרות, אך היא סירבה. ב-1988 עברה לאוסלו על מנת לגלם את תפקיד מריה במחזמר "צלילי המוזיקה". ב-1989 יצא אלבומה השלישי, שמכר מעל 180,000 עותקים, ובעקבותיו היא נסעה לסיבוב הופעות בארצות הברית.

ב-1990 דיבבה את אריאל בסרט "בת הים הקטנה" של דיסני בנורווגית, בשוודית ובדנית. ב-1991 היא הופיעה לצד ניל סדקה בתוכנית הטלוויזיה "Momarkedet".

ב-1993 גילמה את סולביג ב"פר גינט". ב-1994 שרה את ההמנון האולימפי בטקסי הפתיחה והסיום של אולימפיאדת לילהאמר. ב-1996 השתתפה בפסטיבל האופרה של סיגולדה. ב-1998 השתתפה עם הראפר וורן ג'י בדואט שנקרא "Prince Igor"  כאשר היא שרה את הפזמון, האריה הפותחת את הקטע "מחולות פולובציים" מהאופרה "הנסיך איגור" של אלכסנדר בורודין. השיר נהפך ללהיט ודורג ראשון במצעדים באירופה. בנוסף קולה משמש בחלקים רבים את פסקול סרט שובר הקופות "טיטניק". בשנת 2001, הוציאה את השיר "Where the Lost Ones Go".
ב-2002 שרה בחתונה של מרתה לואיז, נסיכת נורווגיה. באותה שנה הוזמנה להופיע גם בקונצרט פרס נובל לשלום וביצעה שני דואטים ביחד עם פלאסידו דומינגו.

בשנת 2005 האראלד החמישי, מלך נורווגיה העניק לה אות מסדר כבוד. ב-2006 ביצעה שני שירים באליפות אירופה באתלטיקה. בשנת 2007 הייתה לראשונה מועמדת לפרס גראמי.

## קישורים חיצוניים

* 

קטגוריה:זמרות נורווגיות
קטגוריה:זמרות אופרה
קטגוריה:מדבבות נורווגיות
קטגוריה:נורווגיות שנולדו ב-1969
קטגוריה:נורווגים שנולדו ב-1969
זיל-130

**זיל-130** (ברוסית: **ЗИЛ-130**) היא משאית תוצרת יצרנית הרכב זיל מברית המועצות, אשר יוצרה בין השנים   1964–1994. דגמי המשאית יוצרו במספר תצורות והיו נפוצים ביותר בברית המועצות ובמדינות הגוש הקומוניסטי.

סך הכול יוצרו 3,380,000 יחידות.

## דגמי "זיל-130"

## גלריה

Fire engine of Sysert, 2012.jpg| זיל-130, כבאית
Garden Ring fire May 11, 2009 23.jpg | זיל-130, כבאית
Fire Kharkov machine.JPG | זיל-130, כבאית
Автомашина пожарной части г. Топки.jpg | זיל-130, כבאית
ZiL-130 Zhovkva.jpg | זיל-130
Ził001.jpg | זיל-130
Red ZIL-130.jpg| זיל-130
Bundesarchiv B 145 Bild-F088953-0018, Haldensleben, Sowjetischer Militär-LKW.jpg | זיל-130 בשרות הצבא הרוסי
ЗиЛ 130.jpg | זיל-130
Blue truck in Chisinau, Moldova (639170304).jpg | זיל-130
Széchenyi rakpart, háttérben a Parlament, Zil teherautó. Fortepan 10677.jpg | זיל-130
Trinidad-Transport de voyageurs.jpg | זיל-130
ЗИЛ-130 с кабиной от ЗИЛ-131 (01).JPG | זיל-130
Crane truck KS-2561K on Zil-130 base.JPG| מנוף truck KS-2561K על בסיס משאית "זיל-130" 
II. János Pál pápa (Köztársaság) tér 7. építése. Fortepan 84820.jpg | זיל-130
1985 CPA 5682.jpg| בול שהנפיק "השרות הבולאי הרוסי" לכבוד  מכבי אש הרוסיים המשרתים בעזרת כבאיות "זיל-130"


## לקריאה נוספת
* זיל-130 נתונים טכניים (רוסית)

## קישורים חיצוניים

* זיל-130 (5:20 דקות), יו-טיוב

## הערות שוליים

קטגוריה:משאיות
קטגוריה:כלי רכב שהושקו ב-1964
130
קטגוריה:מכוניות סובייטיות
קטגוריה:כבאיות
מכתב מאישה אלמונית

**מכתב מאישה אלמונית** (באנגלית: **Letter from an Unknown Woman**) הוא סרט דרמה רומנטית אמריקאי משנת 1948 בבימויו של מקס אופולס עם ג'ואן פונטיין ולואי ז'ורדאן בתפקידים הראשיים.

התסריט נכתב על ידי הווארד קוץ' והוא מבוסס על רומן בשם זהה מאת שטפן צווייג.

עלילת הסרט מסופרת בפלאשבק, היא מתחילה בווינה בשנת 1900 כאשר פסנתרן מקבל מכתב מאישה אלמונית המספרת לו על רומן שהיה לה אתו. המכתב מוקרא לאורך הסרט בקולה של האישה האלמונית.

ב-1992 נבחר הסרט לשימור בארכיון הסרטים הלאומי של ארצות הברית של ספריית הקונגרס על חשיבותו מבחינה תרבותית, היסטורית ואסתטית.

ב- 1962 הופקה גרסה מצרית לסרט בכיכובו של פריד אל אטרש.

ב-2004 הופק סרט סיני דובר מנדרינית המבוסס על אותו רומן אבל המיקום הועבר מווינה לבייג'ינג.

## תקציר העלילה
סטפן ברנד (לואי ז'ורדאן) הוא פסנתרן שהקריירה שלו בירידה. יום אחד הוא מקבל מכתב מאישה אלמונית המתאר את קשרי האהבה שהיה להם בעבר.

ברנד היה פסנתרן מפורסם, גבר נאה רודף נשים עם קריירה בינלאומית. בשכנות לו גרה הנערה ליסה ברנדל (ג'ואן פונטיין) המתאהבת בגבר הנאה ובנגינתו.

כאשר אמה מבשרת לה כי החליטה להתחתן שוב ולחיות בלינץ, היא נחרדת. היא בורחת מתחנת הרכבת ללינץ ומגיעה לביתו של ברנד אבל כשהיא רואה אותו נכנס בלוויית עלמה צעירה, היא נסוגה בחזרה לתחנת הרכבת.

כעבור שנים מנסים הוריה לשדך לה קצין ממעמד גבוה אך היא אומרת לו שהיא כבר "מאורסת" למישהו בווינה והשידוך מתבטל.

ליסה חוזרת לווינה ועובדת כדוגמנית בבית אופנה יוקרתי.

היא נתקלת "במקרה" בסטפן שאינו זוכר אותה אבל היא מוצאת חן בעיניו והם מתחילים לטייל ברחובות המושלגים של וינה, סועדים במסעדה יוקרתית ולבסוף הוא מזמין אותה לדירתו והם מתנשקים (זה כל מה שרואים בסרט שהופק בימי קוד הייז).

ליסה רוצה להמשיך בקשר עם סטפן אך הוא אומר לה שקיבל הזמנה לסדרת קונצרטים במילאנו וכי יחזור לאחר שבועיים.

הוא אינו חוזר. ליסה בהריון, יולדת בן אך לא מגלה בבית החולים את שם האב.

כעבור מספר שנים מכירה ליסה את יוהאן שטאופר, אדם עשיר ומבוגר המוכן לשאת אותה לאישה למרות שסיפרה לו על הרומן שהיה לה עם סטפן.

באחד הערבים צופה ליסה עם בעלה באופרה חליל הקסם ומבחינה בסטפן. הם מחליפים מבטים, אבל סטפן אינו מזהה אותה. למרות שעברו שנים רבות היא נמשכת לסטפן שכעת הוא מבוגר והקריירה שלו בדעיכה. למרות אזהרותיו של בעלה היא מגיעה לביתו של סטפן שמצפה שוב לערב נעים. כאשר היא רואה שעדיין אינו מזהה אותה, היא מסתלקת.

בנה מת מטיפוס וגם היא גוססת וברגעיה האחרונים היא כותבת את המכתב לסטפן. רק כשהמשרת שלו מזכיר לו שזאת הנערה ליסה הוא נזכר. לבסוף יוהאן מזמין אותו לדו-קרב והוא נענה לכך.

## קישורים חיצוניים

* קדימון לסרט "מכתב מאישה אלמונית", באתר יוטיוב

* פרטים על הגרסה המצרית Ressalah min emraa maghoula

קטגוריה:סרטי 1948
קטגוריה:סרטים באנגלית
קטגוריה:סרטי שחור-לבן אמריקאיים
קטגוריה:סרטי דרמה אמריקאיים
קטגוריה:סרטים רומנטיים
קטגוריה:סרטים מבוססי ספרים
קטגוריה:סרטי דרמה רומנטית אמריקאיים
קטגוריה:סרטי מקס אופולס
R-29

**R-29**, מכונה **"ויוסטה"** (ברוסית: **Высота**) היא משפחה של טילים בליסטיים שיוצרו על ידי ברית המועצות ומופעלים על ידי רוסיה. הם מיועדים לשיגור על ידי צוללות, תוכננו על ידי מאקייב.

כל הגרסאות הם נשק מונחה ומשתמשות במערכות ניווט אינרציאליות ולא אינרציאליות, כולל שימוש ב־GLONASS ו־GPS.

## גרסאות
### R-29
* ייעוד: SS-N-8 Mod 1
* צוללת: דלתא I.
* מסה: 32.8 טון
* קוטר: 1.80 מ'
* אורך כולל: 13.20 מ'
* מטען: 1.1 טון
* טווח מקסימלי: 7,700 ק"מ

### R-29RMU2

גרסה חדשה בשירות משנת 2014

## קישורים חיצוניים

## הערות שוליים

קטגוריה:טילים בעלי יכולת MIRV
קטגוריה:טילים בליסטיים רוסיים
קטגוריה:טילים בליסטיים סובייטיים
אבראהים חג'אזי

**אבראהים חג'אזי** (בערבית: **ابراهيم حجازي**; נולד ב-27 ביולי 1977) הוא פוליטיקאי ערבי-ישראלי פעיל מפלגת רע"ם ששימש חבר הכנסת מטעמה בסיעת הרשימה המשותפת במשך כחודש בשנת 2017. הוא חבר בפלג הדרומי של התנועה האסלאמית.

## ביוגרפיה
### קריירה פוליטית
חג'אזי חבר במפלגת רע"ם. בבחירות לכנסת השבע עשרה, בבחירות לכנסת השמונה עשרה ובבחירות לכנסת התשע עשרה התמודד, בהתאמה, במקומות 46, 111 ו-115 ברשימת רע"מ-תע"ל. ב-2015 התמודד בבחירות לכנסת העשרים ברשימת הרשימה המשותפת, שקיבלה 13 מנדטים, שלא הספיקו כדי שחג'אזי, מקום 16 ברשימה, יתמנה למחוקק. ב-20 בספטמבר 2017 נתמנה לחבר הכנסת, לאחר שאוסאמה סעדי התפטר מהכנסת במסגרת הסכם רוטציה שמקיימת הרשימה המשותפת. חג'אזי הביע נכונות להתפטר מתפקידו כדי להביא למימוש הסכם הרוטציה, שיאפשר את מינויה של ניבין אבו רחמון לחברת הכנסת. הוא הגיש את התפטרותו עם פתיחת מושב החורף 2017, וכהונתו הסתיימה ב־25 באוקטובר.

### חיים אישיים
מתגורר בטמרה.

## קישורים חיצוניים
* 
* 

## הערות שוליים

קטגוריה:אנשי התנועה האסלאמית
קטגוריה:פעילים פוליטיים ערבים ישראלים
קטגוריה:חברי הכנסת מטעם הרשימה המשותפת
קטגוריה:חברי הכנסת מטעם הרשימה הערבית המאוחדת (רע"ם)
קטגוריה:חברי הכנסת העשרים
קטגוריה:חברי כנסת ערבים
קטגוריה:בוגרי אוניברסיטת חיפה
קטגוריה:טמרה: חברי הכנסת
קטגוריה:ישראלים שנולדו ב-1977
לוסין

**לוסין** (באנגלית: **Lucene**) היא ספריית תוכנה לאיתור ואיסוף מידע (IR) חינמית בקוד פתוח. לוסין נתמכת על ידי קרן התוכנה אפאצ'י, ומופצת תחת רישיון אפאצ'י.

התוכנה המקורית נכתבה על ידי דאג קטינג בג'אווה, אולם מאז הוסבה לשפות תכנות אחרות כולל Object Pascal, Perl, C#, C++, Python, Ruby ו-PHP.

על בסיס לוסין נבנו מוצרים רבים, בעיקר מנועי חיפוש, כולל:
* Apache Nutch
* Apache Solr 
* CrateDB
* Elasticsearch
* Compass Project
* DocFetcher 
* Lucene.NET - נכתב ב - C# לטובת  .NET Framework
* Swiftype
* אפאצ'י לוסי
* Luke

## ראו גם
* האדופ
* Hibernate

## קישורים חיצוניים

* 

## הערות שוליים

קטגוריה:קרן התוכנה אפאצ'י
קטגוריה:מנועי חיפוש
אפאצ'י אוזי

**אוזי** (באנגלית: **Oozie**) היא תוכנה של מערכת תזמונים צד שרת המתוחזקת על ידי קרן התוכנה אפאצ'י לניהול עבודות (jobs) בהאדופ.

זרימות עבודה באוזי מוגדרות כאוסף של זרימת בקרה וצמתי פעולה בגרף מכוון נטול לולאות.
אוזי תומך בסוגים שונים של פעולות כולל פעולות MapReduce של האדופ מערכת הקבצים המבוזרת של האדופ ופעולות מעל מערכת הקבצים ב: פיג, SSH, דוא"ל. אוזי גם ניתן להרחבה כדי לתמוך בסוגים נוספים של פעולות.

## קישורים חיצוניים
* 

קטגוריה:קרן התוכנה אפאצ'י
קטגוריה:האדופ
אספה

**אספה** בעברית פירושה התכנסות. בלועזית זהו שם משפחה.

קטגוריה:שמות משפחה
אלפרד יונגמן

**אלפרד יונגמן** (1910 – 9 בדצמבר 1990) היה רדיולוג יהודי-גרמני ישראלי, מנהל מחלקת הרנטגן בבית החולים על שם שוויצר, מפקד ארגון ההגנה בבית החולים רמב"ם ומנהל מכון הרנטגן בבית החולים הלל יפה בחדרה (1964–1982)

## קורות חיים
יונגמן נולד בברלין שם סיים את לימודי הרפואה. בשנת 1936 עלה לארץ ישראל והתיישב בחיפה.

יונגמן עבד כ"רופא מתנדב" ב- בית החולים רוטשילד  במחלקה הכירורגית, ובמחלקה הגיניקולוגית. בשנת 1941 עבר יונגמן לבית החולים רמב"ם ושם התנדב במחלקה הכירורגית.

באפריל 1942 היה יונגמן קצין רפואה במנהל שירותי התגוננות אזרחית, ומנהל שירותי הרפואה ב- מחנה המעצר בעתלית.

מאפריל 1945 התמחה יונגמן ב- רנטגן בבית החולים רמב"ם, במחלקתו של הדוקטור א.מ. קליינהאוז, ובהמשך הד"ר יוליוס מונק.

במקביל, יונגמן מונה למפקד המחתרתי של "ההגנה" בבית החולים רמב"ם. בבית החולים נוהלה פעילות סדירה של ארגון ה"הגנה" באופן ממודר, עליה היה מופקד יונגמן מבלי שחבריו בבית החולים ידעו על כך, כולל רעייתו.

זכור המקרה שבו פברק ד"ר אלפרד יונגמן, שהיה הבכיר מאנשי ההגנה בבית החולים, יחד עם הרנטגנאי הראשי, ולטר פייזר, מסמכים וצילומים שהעידו כי לאחד מלוחמי המחתרות המאושפז בבית החולים יש שחפת כלייתית, וכך הצילו אותו מחבל התלייה.

בדצמבר 1952 מונה יונגמן למנהל מחלקת הרנטגן בבית החולים שוויצר בטבריה.

בינואר 1959 - ינואר 1960 השתלם יונגמן בארצות הברית ברדיולוגיה. כשסיים את ההשתלמות חזר יונגמן לבית החולים רמב"ם.

מאוקטובר שנת 1964 ועד 1982 ניהל את מכון הרנטגן בבית החולים הלל יפה בחדרה.

יונגמן נפטר בסוף שנת 1990.

## ראו גם

* רמב"ם - הקריה הרפואית לבריאות האדם (שנות ה-40)

## לקריאה נוספת
* "רופאיה של ארץ ישראל 1948-1799", נסים לוי, יעל לוי, הוצאת איתי בחור, מרץ 2012, מהדורה שנייה, ערך : יונגמן, אלפרד עמוד 233

## קישורים חיצוניים

## הערות שוליים

קטגוריה:כירורגים ביישוב
קטגוריה:רדיולוגים ישראלים
קטגוריה:רדיולוגים ביישוב
קטגוריה:סגל בית החולים על שם שוויצר
קטגוריה:סגל המרכז הרפואי הלל יפה
קטגוריה:סגל רמב"ם - הקריה הרפואית לבריאות האדם
קטגוריה:ישראלים ילידי גרמניה
קטגוריה:אנשי העלייה החמישית
קטגוריה:לוחמי ההגנה
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1910
קטגוריה:ישראלים שנפטרו ב-1990
ג'ונתן היידט

**ג'ונתן דייוויד היידט** (בשם מלא באנגלית: **Jonathan David Haidt**; נולד ב-19 באוקטובר 1963) הוא פסיכולוג חברתי יהודי-אמריקאי. תחום התמחותו של היידט הוא היבטים פסיכולוגים וחברתיים של תפיסות מוסר. הוא היה בין מייסדי תאוריית היסודות המוסריים.

## מחקריו
היידט סיים את לימודי התואר הראשון בפסיכולוגיה באוניברסיטת ייל בשנת 1985 ואת הדוקטורט באוניברסיטת פנסילבניה בשנת 1992. כיום הוא פרופסור לפסיכולוגיה בבית הספר למנהל עסקים "שטרן" של אוניברסיטת ניו יורק. הוא מחברם של שני ספרים אשר נכללו ברשימת רבי המכר של "הניו יורק טיימס": "*The Happiness Hypothesis: Finding Modern Truth in Ancient Wisdom*" ו־"*The Righteous Mind: Why Good People are Divided by Politics and Religion*". הוא הוזכר כאחד מ"בכירי הוגי הדעות בעולם" על ידי המגזינים Foreign Affairs ופרוספקט.

בספרו *"The Righteous Mind"* (תורגם לעברית תחת הכותרת "למה אתם תמיד צודקים") טען היידט שבני אדם מחווטים לשישה סוגים של רגישויות מוסריות: חמלה, חירות, הוגנות, נאמנות, סמכות וקדושה. היידט, המזדהה כליברל וכאיש המרכז הפוליטי בארצות הברית, טען שהמערך המוסרי של ליברלים נסמך כמעט רק על שני המושגים הראשונים (חמלה וחירות), בעוד המערך המוסרי של שמרנים נסמך על כל ששת הסוגים הללו. היידט תיאר זאת כחיסרון של הגישה הליברלית-פרוגרסיבית, הן ברמה המעשית (חוסר אטרקטיביות בעיני הבוחרים) והן ברמה העקרונית (תפיסה חלקית של נפש האדם). עוד הוסיף היידט ששמרנים מיטיבים להבין ליברלים מאשר להפך, משום ששמרנים רגישים לערכי החמלה והחירות היקרים לליברלים, בעוד ליברלים אינם מבינים את המשמעות המוסרית שיש בעיני שמרנים לערכים כמו סמכות וקדושה.

יחד עם גרג לוקיאנוף כתב את הספר *The Coddling of the American Mind,* המטיח ביקורת חריפה בתרבות התקינות הפוליטית המוקצנת בקמפוסים האמריקניים. לטענת הכותבים, לתרבות הזו יש לא רק מחיר אידאולוגי של השתקת דעות חלוקות, אלא אף מחיר פסיכולוגי של טיפוח רגישות מוקצנת, המקשה על התמודדות בוגרת עם אתגרים וקשיים. בזמן טבח שבעה באוקטובר כתב שזה מסביר את המחזות בשמאל הרדיקלי שהובילו לתמיכה בחמאס ואי הבעת תמיכה בישראל.

## קישורים חיצוניים

* 

* דף הבית של היידט
* הרצאה של היידט במסגרת כנס TED
* גרג לוקיאנוף וג'ונתן היידט, אתרוגים בקמפוס באתר אלכסון, 12 במרץ 2019
* הרב חיים רובניץ האם אנחנו חברה מוסרית? אתר צריך עיון
* 
* 
* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:אתאיסטים אמריקאים
קטגוריה:אמריקאים ממוצא פולני-יהודי
קטגוריה:אתאיסטים יהודים
קטגוריה:סגל אוניברסיטת ניו יורק
קטגוריה:בוגרי אוניברסיטת ייל
קטגוריה:בעלי תואר דוקטור מאוניברסיטת פנסילבניה
קטגוריה:אמריקאים שנולדו ב-1963
יצחק חטואל

**יצחק חטואל** (נולד ב-15 בספטמבר 1962) הוא סייף עבר ישראלי שהשתתף באולימפיאדת לוס אנג'לס בשנת 1984.

## ביוגרפיה
יצחק חטואל נולד בקזבלנקה שבמרוקו, שישי מבין תשעת ילדי המשפחה. בגיל צעיר עלה עם משפחתו לישראל וגדל בעכו. בצעירותו התאמן אצל אחיו, מאמן הסיף חיים חטואל והשתייך למועדון הסיף של הפועל עכו. יחד עם אחותו לידיה חטואל-צוקרמן הוא נחשב כתקוות הסייף של ישראל ונשלח להתאמן במכון וינגייט. עם זאת המשפחה סבלה מקשיי פרנסה.

בקיץ 1977 השתתף בגיל 15, יחד עם אחיו חיים חטואל, במשחקי המכביה העשירית.

בשנים 1978 ו-1979 היה אלוף ישראל לנוער.

ביולי 1978, היה חבר משלחת ישראל לאליפות העולם לנוער.

במרץ 1979, סיים במקום ה-12 מבין 237 סייפים בתחרות בינלאומית בגרמניה. ביולי 1979 זכה בתחרות הרומח, במסגרת תחרות בינלאומית לנוער שנערכה בישראל לזכר אנדרי שפיצר.

באפריל 1980, שוב ייצג את ישראל באליפות העולם לנוער.

באולימפיאדת לוס אנג'לס (1984) התמודד חטואל במקצוע הרומח. הוא סיים במקום ה-16 מתוך 58 סייפים. בבית המוקדם ניצח בכל חמשת הקרבות, בבית רבע הגמר ניצח פעמיים והפסיד פעמיים, ובבית חצי הגמר ניצח שלוש פעמים והפסיד בשני קרבות. חטואל סיים רביעי בבית זה ועלה לשלב הגמר ובו 16 סייפים. בשלב הגמר נוצח פעמיים והודח מן התחרות בהפרש של נקודה. לפני התמודדותו באולימפיאדה ריצה עונש מאסר לאחר שנידון לעונש של 10 חודשי מאסר בגין פריצה, ביוני 1983.

ב-1985 זכה במדליית זהב במשחקי המכביה השתים-עשרה.

ב-1986 זכה במקום השני בתחרות "גביע רומל" היוקרתית, בסדרת "גביע העולם", שנערכה בפריז.

בסוף 1986, נעצר על עבירת סמים ונשפט, בכתב האישום טענה התביעה כי חטואל ובת דודתו, הבריחו בינואר 1986 לישראל מאה גרם הרואין. הסם נרכש בפריז על־ידי שותפם, דוד אלקיים. בתחילת המשפט הפליל דוד אלקיים את חטואל, אך אחרי כמה חודשים חזר בו והצהיר בבית־המשפט כי מצפונו מעיק עליו. אך שופט בית־המשפט המחוזי בחיפה קיבל את גרסתו הראשונה של אלקיים. הסנגורים ניסו להקל על עונשו של חטואל בעזרת שני עדי אופי, שציינו את תרומתו לספורט הישראלי ולענף הסיף בפרט. על כך השיבה התובעת, כי דווקא בגלל היותו דמות ספורטיבית, הנערצת על צעירים רבים, על בית־המשפט להחמיר בעונשו. חטואל הורשע ונידון לתשע שנות מאסר, מהן שבע בפועל.

באוגוסט 1991 שוחרר חטואל מהכלא, לאחר קיצוץ של שליש מעונשו על התנהגות טובה. הוא המשיך לטעון שהופלל, ניסה לחזור לקריירת הסיף שלו והחל להתאמן, אך הנהלת ההתאחדות לספורט החליטה באותה עת כי ספורטאי שהורשע בעבירה שיש עימה קלון, לא יוכל להיות חבר באגודת ספורט או בנבחרת ישראל במשך שנתיים. ההחלטה מנעה מחטואל את האפשרות להתחרות והוא פרש. חטואל משמש מאז כמאמן סיף.

## קישורים חיצוניים

* חיים קאופמן, משפחת הרומח באתר המכללה האקדמית וינגייט

## הערות שוליים

קטגוריה:סייפים ישראלים
קטגוריה:סייפים אולימפיים ישראלים
קטגוריה:משתתפים ישראלים באולימפיאדת לוס אנג'לס (1984)
קטגוריה:מורשעים בעבירות רכוש בישראל
קטגוריה:מורשעים בעבירות סמים בישראל
יצחק
קטגוריה:ישראלים שנולדו ב-1962
בית הכנסת ורסאי

ממוזער|250px|בית הכנסת ורסאי
**בית הכנסת ורסאי** (בצרפתית: **Synagogue de Versailles**) ממוקם ברחוב אלברט ג'ולי, בעיר ורסאי, מחוז יבלינס שבצרפת. זהו אחד מבתי הכנסת העתיקים ביותר באיל-דה-פראנס, ומאז 2010 מופיע ברשימת האתרים ההיסטוריים של צרפת. נבנה בין השנים 1884 ו-1886 על ידי האדריכל אלפרד פיליבר אלדרוף (1834 – 1895), שבנה גם את בית הכנסת הגדול של פריז ואת בנין עיריית פריז. בית הכנסת נחנך בשנת 1886.

## תיאור
ממוזער|מקהלת בית הכנסת, במרכז.
מבחינה ארכיטקטונית, בית הכנסת נבנה בסגנון קלאסי (חלונות ממורכזים, חזית קדמית מסיבית עם תומכות), ומעוטר בקישוטים ביזנטיים. ניכר ניסיון ליצור חזית חיצונית מפוארת ומרשימה, ועל פסגתה יש מעין תבנית של ספר תורה גדול (שבתוכו חקוקים עשרת הדיברות) המנסה אולי להחליף את העיצובים הדיסקרטיים שהיו מקובלים עד אז בעיר.

חזית הבניין פונה צפונה ולא מקבלת את אור השמש, דבר יוצא דופן, שכן בתי הכנסת מכוונים לרוב בציר מזרח-מערב.
מעל שער בית הכנסת מגולפים בעברית הפסוקים הבאים:

ובחזית הבניין מלמעלה:

כיום משמש בית הכנסת האשכנזי במקורו, בעיקר עבור הקהילה היהודית ממרוקו ונוסחתו היא כמנהג הספרדים. רב בית הכנסת הוא הרב אריה טולדנו. ניתן לבקר באירועים מסוימים, כגון יום הזיכרון הלאומי לקרבנות וגיבורי הגירוש, כאשר הוא פתוח לקהל הרחב.

## בית הקברות
ממוזער|קבר יהודי בבית העלמין הגונארדי בוורסאי
בית הקברות היהודי בורסאי נמצא באותו אזור של בית הכנסת (ורסאי רייב דרויט). הוא מאורגן בטרסות ישרות על מדרון המוקף ירק, והוא מכיל כ-400 קברים. בית העלמין, שנפתח ברישיון המלך לואי ה-16 בשנת 1788, הוא אחד מבתי הקברות היהודיים היחידים מן התקופה שלפני המהפכה הצרפתית. רוב המצבות הן מהמאה ה-19.

מלבד בית הקברות העיקרי ישנו גם קטע יהודי בפינה הדרומית-מערבית של בית הקברות גונראדס ("Cimetière des Gonards") הכללי. בקטע זה מצוי קבר הנושא את הכיתוב "הארץ המובטחת לחבריה". "הארץ המובטחת" הייתה חברה יהודית שנוסדה בפריז תחת שלטון האימפריה הצרפתית השנייה, ונמשכה עד 1970, שמטרתה הייתה להעניק את הכבוד האחרון לנפטר והבטחת קבורה מכובדת לעניים, במטרה למנוע את קבורתם באזור המשותף. החברה מנתה כמה מאות חברים ששילמו במקור תשלום שנתי של 15 פרנק.

## קישורים חיצוניים

## הערות שוליים

ורסאי
קטגוריה:פריז: מבנים היסטוריים